Кестта Моздокехь керла хабар даьржира, г1ала схьа ца яккхаеллехь, кхузара уггар хаза йо1 ядийна Шемалан нукерша аьлла. Аннин ваша-махлелорхо Улуханов (иштта фамили лелайора цо) стаг леха х1оьттира имамана т1еваха. Шен йиша схьалург цо итт эзар сом дети, говрийн рема, масех жа-бажа лора. Кхин а шен деззачун ц1е тоха аьллера. Шемалх и хабар д1атоха т1елаьцначу Алпатово станицера г1алг1азакхийчунна эзар сом делира цо. Ши де а далале и Эвтархойн Ахьмадана схьа а деара.